[pic] | KOMISIJA EVROPSKIH SKUPNOSTI |

Bruselj, 31.05.2005

KOM(2005) 223 končno

POROČILO KOMISIJE EVROPSKEMU PARLAMENTU IN SVETU

o napredku pilotnih študij iz člena 4(3) in člena 5(1) Uredbe (ES) št. 2150/2002 Evropskega parlamenta in Sveta z dne 25. novembra 2002 o statistiki odpadkov

UVOD

Uredba (ES) št. 2150/2002 Evropskega parlamenta in Sveta z dne 25. novembra 2002 o statistiki odpadkov[1] (Uredba o statistiki odpadkov) je začela veljati 29. decembra 2002. Uredba vzpostavlja okvir za pripravo statistike Skupnosti o nastajanju, predelavi in odstranjevanju odpadkov.

Skupnost za nadzor izvajanja politike ravnanja z odpadki potrebuje redno statistiko Skupnosti o nastajanju in ravnanju z odpadki iz poslovnih subjektov in zasebnih gospodinjstev.

Uredba je bila zasnovana po skrbni presoji zapletenosti in težav pri pripravi statistike odpadkov. Med procesom priprave te uredbe s Svetom in Evropskim parlamentom je bilo dogovorjeno, da bodo potrebne številne pilotne študije za razjasnitev nekaj temeljnih vprašanj v zvezi z novimi področji statistike odpadkov. Ta področja so zlasti statistike odpadkov iz „poljedelstva, lova, gozdarstvo in ribištva“ (člen 4(3)) in statistike o „uvozu in izvozu odpadkov“ (člen 5(1)), za katere v okviru Uredbe o pošiljkah odpadkov[2] ni zbranih nobenih podatkov.

Uredba o statistiki odpadkov v členu 8(3) določa, da „ Komisija pošlje v dveh letih po datumu začetka veljavnosti te uredbe Evropskemu parlamentu in Svetu poročilo o napredku pilotnih študij iz člena 4(3) in člena 5(1) .“

To poročilo izpolnjuje te zahteve.

Države članice so pozvane, da poleg obveznih pilotnih študij izvedejo tudi pilotne študije o „odpadni embalaži“ (oddelek 2(2) Priloge I) in „postopkih priprave (oddelek 8(3) Priloge II). Komisija bo uporabila, če bo potrebno, rezultate in sklepe iz teh „prostovoljnih“ pilotnih študij za sprejetje dodatnih potrebnih izvedbenih ukrepov.

program pilotnih študij

Komisija je oblikovala program pilotnih študij za izvedbo v državah članicah in kandidatkah. Za pomoč pri izvedbi študij se državam zagotovi finančna podpora. Kljub težavam in zamudam pri vzpostavitvi programa Komisija verjame, da je bil začetek uspešen in da se pričakujejo pozitivni dolgoročni učinki tako za posamezne države članice kot za Komisijo.

Okvir pilotnih študij

Statistike o uvozu in izvozu odpadkov

Člen 5 Uredbe o statistiki odpadkov določa, da „ Komisija pripravi program pilotnih študij o uvozu in izvozu odpadkov, ki jih izvedejo države članice…“ . Na osnovi sklepov iz pilotnih študij Komisija obvesti Evropski parlament in Svet o možnostih priprave statistik za dejavnosti in značilnosti, ki so jih zajele pilotske študije o uvozu in izvozu odpadkov.

Eno glavnih vprašanj, ki ga obravnavajo pilotne študije o uvozu in izvozu odpadkov, je določitev stopnje natančnosti v statistikah. To je povezano z naslednjim vprašanjem, kako bi bilo treba obveznosti poročanja Uredbe o pošiljkah odpadkov vključiti v Uredbo o statistiki odpadkov. Z drugimi besedami: ali bi bilo mogoče podatke o uvozu in izvozu (nevarnih) odpadkov, posredovane v okviru Uredbe o pošiljkah odpadkov, uporabiti kot podlago za statistike?

Tretje vprašanje je bilo, kako zbirati podatke o uvozu in izvozu nenevarnih odpadkov. Čeprav je tako imenovani „zeleni“ seznam vključen v Uredbo o pošiljkah odpadkov, pa ne sodi v okvir obveznosti poročanja.

Da se strukturira delo, ki zadeva operativna priporočila za usklajeno metodologijo, so referenčni izrazi opredeljeni takole:

- Splošne informacije, ki zadevajo (okoljske) potrebe politik.

To zadeva potrebe za statistične podatke o uvozu in izvozu odpadkov na ravni EU in na nacionalni ravni.

- Posebne informacije o odpadkih in zbiranju podatkov.

To zadeva obstoječe vire podatkov, tokove odpadkov, ki jih Uredba o pošiljkah odpadkov ne pokriva in ki bi morali biti zajeti v Uredbi o statistiki odpadkov, združevanje obveznosti poročanja, določanje morebitnih virov podatkov, še zlasti za „zeleni“ seznam odpadkov, in vključitev odpadne embalaže.

- Sklepi in priporočila.

To zadeva predlog za metodo zbiranja podatkov, ki je stvarna in obvladljiva ter (po možnosti) prilagojena posameznim državam, vendar pa zagotavlja nekatere standarde kakovosti za končne podatke, ki so usklajeni za uporabo v vseh državah.

Statistike odpadkov iz poljedelstva, lova, gozdarstva in ribištva

V večini držav ni obstajala nobena metodologija o statistikah odpadkov, nastalih v gospodarskih sektorjih poljedelstva, lova, gozdarstva (NACE A) in ribištva (NACE B). Člen 4(3) Uredbe o statistiki odpadkov predvideva program pilotnih študij o odpadkih iz navedenih gospodarskih dejavnosti s ciljem razvoja metodologije za redno zbiranje podatkov.

Težave na tem področju izhajajo iz dejstva, da ni jasno, kateri izmed številnih ostankov odpadkov sodijo v okvir obveznosti poročanja in kateri ne. Med izvedbeno fazo bo treba sprejeti jasne odločitve in dogovore v zvezi z določanjem teh odpadkov.

Poleg tega je statistična populacija v okviru teh gospodarskih dejavnosti široka in je sestavljena iz številnih malih kmetov in podjetij, ki pogosto nimajo ustreznega znanja o vprašanju odpadkov in ne hranijo popolnih evidenc. Sheme za zbiranje podatkov morajo biti dobro razvite in urejene.

Da se strukturira delo, ki zadeva operativna priporočila za usklajeno metodologijo, so referenčni izrazi opredeljeni takole:

- Splošne informacije, ki zadevajo (okoljske) potrebe politik.

To zadeva statistične potrebe na tem področju.

- Posebne informacije o odpadkih in zbiranju podatkov.

Opis postopkov ravnanja z odpadki v teh sektorjih, predlogi za vrste odpadkov za njihovo vključitev v okvir teh gospodarskih dejavnosti in predlogi za razvrstitev teh vrst v skladu z ustrezno nomenklatura odpadkov. Poleg tega je treba natančno določiti obstoječe vire podatkov ter razviti ocene in metodologijo za ocene in modeliranje za sektorje. Nazadnje je treba preučiti posledice minimalnih pragov za poročanje (člen 3(2)).

- Zaključki in priporočila.

V zvezi s podatki o uvozu in izvozu odpadkov to zadeva predlog za metodo zbiranja podatkov, ki je stvarna in obvladljiva ter (po možnosti) prilagojena posameznim državam, vendar pa zagotavlja nekatere standarde kakovosti za končne podatke, ki so usklajeni za uporabo v vseh državah.

Rezultati in izkušnje do danes

Omejen poziv za oddajo predlogov je bil maja 2003 z uradnim pismom poslan Evropskemu statističnemu sistemu (ESS), nacionalnim statističnim uradom držav pristopnic in Evropskemu gospodarskemu prostoru (EGS). Zaradi posebnega položaja (pozno sprejetje finančnega sklepa za Eurostat v letu 2003) so bili prvi sporazumi o donacijah za pilotne študije sklenjeni šele decembra 2003. Drugi omejen poziv za oddajo predlogov je bil poslan oktobra 2003; sporazumi o donacijah so bili sklenjeni marca 2004. V času priprave tega poročila novembra 2004 večina pilotnih študij še vedno poteka.

Statistike o uvozu in izvozu odpadkov

Izvedeni sta bili dve študiji v zvezi z uvozom in izvozom odpadkov; aprila 2005 bodo zaključene vse tekoče študije. Spodnja Preglednica 1 zajema pregled pilotnih študij o uvozu in izvozu odpadkov. Skupaj je v programu sodelovalo 10 držav, od katerih so tri iz „novih“ držav članic in držav pristopnic. Večina institucij, ki sodeluje v pilotnih študijah, so nacionalni statistični uradi (National Statistical Institutes – NSIs), vendar pa sodelujejo tudi institucije s področja okolja (ministrstva za okolje ali nacionalne agencije za okolje).

Preglednica 1 : Pilotne študije o statistikah o uvozu in izvozu odpadkov

|Država |Prispevek Skupnosti v EUR |Sofinanciranje upravičencev (%) |Trajanje (meseci) |Začetek |Konec | |1 |Francija |29 400 |0 |15 |Dec-03 |Mar-05 | |2 |Portugalska |27 714 |20 |12 |Nov-03 |Nov-04 | |3 |Finska |40 000 |0 |12 |Dec-03 |Dec-04 | |4 |Nemčija |39 889 |18 |4 |Dec-03 |Apr-04 | |5 |Italija |40 000 |19 |8 |Mar-04 |Jan-05 | |6 |Švedska |39 698 |0 |5 |Mar-04 |Jul-04 | |7 |Slovaška |25 000 |0 |11 |Mar-04 |Feb-05 | |8 |Romunija |24 800 |0 |12 |Mar-04 |Mar-05 | |9 |Luksemburg |35 550 |0 |12 |Apr-04 |Apr-05 | |10 |Malta |24 909 |0 |12 |Mar-04 |Mar-05 | |Tukaj predstavljeni rezultati so začasni, ker večina študij še vedno poteka. Dve že zaključeni študiji ocenjujeta, da so statistike o zunanji trgovini najbolj primeren vir podatkov za pripravo statistike o uvozu in izvozu odpadkov, še zlasti za naslednje vrste odpadkov: kovinski odpadki, odpadki iz plastike, odpadki iz papirja in kartona, odpadki iz stekla, odpadki iz tekstila in odpadki, ki nastanejo pri sežigu.

Splošno prednost uporabe razpoložljivih statistik, temelječih na skupnih parametrih in usklajeni nomenklaturi, ki jo uporabljajo vse države članice, vendarle ogroža dejstvo, da države članice uporabljajo različne pragove, izražene v denarni vrednosti, da zmanjšajo upravne obremenitve za poslovne subjekte. To pomeni, da podatki niso popolnoma primerljivi, kar lahko povzroči podcenjevanje količin odpadkov, s katerimi se trguje. Na žalost ustrezne nomenklature za zunanjetrgovinske statistike (kombinirana nomenklatura – KN) in odpadke (Evropska razvrstitev odpadkov za statistike – EWC-Stat) niso primerljive za vse tokove odpadkov. Nekatere oznake KN vsebujejo na primer odpadke in izdelke pod isto oznako, medtem ko nekatere oznake vsebujejo odpadke, ki jih delno ali v celoti zajemajo zahteve za poročanje iz Uredbe o pošiljkah odpadkov. Poleg tega zunanjetrgovinske statistike ne zagotavljajo neposrednih informacij o odpadkih, ki nastanejo v industriji, niti o ravnanju z odpadki v državi, ki jih uvaža.

Trenutno ne morejo nobeni drugi znani viri razen omenjenih dopolniti podatke, zbrane v okviru Uredbe o pošiljkah odpadkov, za tokove odpadkov.

Statistike o odpadkih iz poljedelstva, lova, gozdarstva in ribištva

Ker se statistike odpadkov iz teh gospodarskih dejavnosti v večini držav članic ne pripravljajo redno, je bil poseben poudarek namenjen pilotnim študijam na tem področju. Preglednica 2 zajema pregled teh pilotnih študij.

Konec leta 2003 in v začetku leta 2004 se je začelo 15 projektov za preiskovanje postopkov ravnanja z odpadki in ustrezne možnosti za zbiranje podatkov. Večina sodelujočih držav spada med „stare“ države članice, pet študij izvajajo „nove“ države članice in eno študijo izvaja nacionalni statistični urad države, ki spada v Evropski gospodarski prostor. Do začetka novembra 2004 so bile zaključene štiri študije in večina preostalih študij bo končanih v začetku leta 2005. Večina institucij, ki sodeluje v pilotnih študijah, so nacionalni statistični uradi in institucije s področja okolja (ministrstva za okolje ali nacionalne agencije za okolje).

Preglednica 2 : Statistike o odpadkih iz poljedelstva, lova, gozdarstva in ribištva

|Država |Prispevek Skupnosti v EUR |Sofinanciranje upravičencev (%) |Trajanje (meseci) |Začetek |Konec | |1 |Belgija |33 667 |0 |20 |Okt-03 |Jun-05 | |2 |Švedska |44 560 |10 |4 |Nov-03 |Maj-04 | |3 |Francija |48 000 |65 |15 |Dec-03 |Mar-05 | |4 |Finska |20 000 |0 |16 |Dec-03 |Apr-05 | |5 |Italija |30 481 |0 |8 |Dec-03 |Avg-04 | |6 |Nizozemska |39 484 |0 |9 |Dec-03 |Sep-04 | |7 |Avstrija |47 293 |18 |12 |Dec-03 |Dec-04 | |8 |Nemčija |40 000 |0 |8 |Dec-03 |Avg-04 | |9 |Norveška |34 115 |15 |9 |Apr-04 |Dec-04 | |10 |Estonija |28 000 |0 |12 |Mar-04 |Feb-05 | |11 |Slovenija |29 900 |0 |8 |Mar-04 |Nov-04 | |12 |Slovaška |25 000 |0 |11 |Mar-04 |Feb-05 | |13 |Litva |25 694 |0 |12 |Mar-04 |Mar-05 | |14 |Latvija |23 058 |0 |12 |Mar-04 |Maj-05 | |15 |Italija |20 000 |0 |8 |Mar-04 |Nov-04 | |

Statistike o odpadkih iz poljedelstva so bile zelo zapletene in zato se jim posveča največ pozornosti. Terminologija in opredelitve so ključnega pomena za primerjavo podatkov v časovnih obdobjih in med državami. Poleg tega v skladu z oddelkom 1(2) Priloge II k Uredbi o statistiki odpadkov odpadki, predelani na mestu nastanka, niso zajeti v statistikah o ravnanja z odpadki. Kmetijski sektor je prav tako prejemnik odpadkov iz drugih sektorjev. Blato iz komunalnih čistilnih naprav, kompost in ostanki iz anaerobne fermentacije biološko razgradljivih odpadkov se uporabljajo kot gnojila in sredstva za izboljšanje tal, odpadki živilskopredelovalne industrije se lahko uporabljajo za obdelavo v tleh.

V kmetijskem sektorju je torej treba podrobno razjasniti, kateri materiali in snovi spadajo v okvir obveznega poročanja o statistiki odpadkov, v katerih primerih so odpadki predelani na mestu nastanka in kako poročati o odpadkih, ki nastanejo v drugih sektorjih, vendar se predelajo v kmetijskem sektorju.

Kar zadeva zbiranje podatkov, bo zaradi velikega števila vrst odpadkov, ki nastanejo v teh gospodarskih dejavnostih, najbolj primerna kombinacija različnih metod. Uporaba različnih evidenc ali upravnih sistemov za registracijo odpadkov se zdi najustreznejša. Možni so tudi faktorji gospodarjenja z odpadki v povezavi z razpoložljivimi podatki o aktivnosti, vendar so potrebne podrobne študije za določitev zanesljivih faktorjev gospodarjenja z odpadki. Statistike, ki se pridobijo v okviru rednih kmetijskih raziskav, bodo upoštevane kot vir podatkov za razvoj ocenjevalnih modelov.

Še vedno obstajajo številna vprašanja, za katere se pričakuje razjasnitev v teku preostalih pilotnih študij.

Finančni vidiki

Člen 4(3) in člen 5(3) Uredbe o statistiki odpadkov določata, da „Komisija krije do 100 % stroškov pilotnih študij…“. Za trenutni program pilotnih študij je dodeljen skupni proračun v višini 816 212 EUR, od katerih je 326 960 EUR namenjenih pilotnim študijam o uvozu in izvozu odpadkov in 489 252 EUR pilotnim študijam o statistiki odpadkov v zvezi z poljedelstvom, lovom, gozdarstvom in ribištvom.

Čeprav Uredba predvideva finančno podporo do 100 % stroškov izvajanja študij, 7 od 25 študij sofinancirajo upravičenci. Za naslednji poziv za oddajo predlogov v okviru Finančne uredbe Skupnosti[3] se bo zahtevalo sofinanciranje s strani upravičenca v višini najmanj 10 %.

SKLEPI

Prvi rezultati pilotnih študij o statistikah o uvozu in izvozu odpadkov kažejo, da zunanjetrgovinske statistike ne zagotavljajo vseh podatkov, ki se lahko uporabijo za dopolnitev podatkov, ki jih zajema Uredba o pošiljkah odpadkov, čeprav je bilo zanje ugotovljeno, da so najboljši vir. Za številne vrste odpadkov, za katere je treba pripraviti statistike, še ni prišlo do konkretne rešitve in zato bodo potrebne dodatne študije.

V zvezi s statistikami odpadkov iz poljedelstva, lova, gozdarstva in ribištva (člen 4(3)) je treba upoštevati raznovrstne tokove odpadkov in najbolj pomembno vprašanje je, do katere stopnje bodo bioorganski odpadki zajeti v statistikah odpadkov. Drug pomemben vidik je ravnanje z odpadki v okviru kmetijskega sektorja in stopnja, do katere je to vključeno v statistike odpadkov.

Za obe področji pilotnih študij bo leta 2005 objavljen še en poziv za oddajo predlogov. Formalni pogoji bodo prilagojeni z upoštevanjem doslej pridobljenih izkušenj.

Do konca leta 2005 bo Komisija obvestila Evropski parlament in Svet o možnostih priprave statistik za dejavnosti in značilnosti, ki so jih zajele pilotske študije o uvozu in izvozu odpadkov, kot to zahteva člen 5(4) Uredbe o statistiki odpadkov. Hkrati bo izvedena dopolnitev o dejavnostih in rezultatih v zvezi z odpadki iz poljedelstva, lova, gozdarstva in ribištva, o odpadni embalaži in o pripravljalnih postopkih za ravnanje z odpadki.

[1] UL L 332, 9.12.2002, str. 1, Uredba, kakor je bila nazadnje spremenjena z Uredbo Komisije (ES) št. 574/2004 (UL L 90, 27.3.2004, str. 15).

[2] Uredba Sveta (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v Skupnost in iz nje, UL L 30, 6.2.1993, str. 1. Uredba, kakor je bila nazadnje spremenjena z Uredbo Komisije (ES) št. 2557/2001 (UL L 349, 31.12.2001, str. 1).

[3] Uredba Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (UL L 248, 16.9.2002).